Papersnake/gushiwen huggingface dataset:
南乡子 薛宝臣生朝 俱用薛氏实事
段成己（金朝）

郡姓记君先。乌鹊翔飞瑞自閒。闻在儿时人已惮，他年。

又作河东一凤传。

佳政讼分缣。看赋春游第几篇。蹑蹻谁为门下客，休叹。

换却先生苜蓿盘。
闻说赤肚仙口号
杨爵（明代）

跳落深坑已数年，才知半世总狂颠。几时抛却人间事，去到密云学浪仙。
九日
朱存理（明代）

松下行行二三子，书声白昼草堂开。
老夫把卷仍自读，旧雨到门今不来。
苔石无尘棋局在，莎汀有水钓船回。
秋风篱落偏萧索，独嗅寒花持酒杯。
头盏曲
佚名（宋代）

黄阁方开。金鼎和羹正待梅。
安溪晚泊因到无净院
张镃（宋代）

十丈亭桥稳踔溪，斜阳红滟入船低。
枯筇径过荒街北，静院深寻破庙西。
游伴苦无成独笑，物情谙遍任难齐。
归时早是星烦出，影漾波痕上下迷。
次陈殿院游洞霄
黄裳（宋代）

杖屦相寻为爱山，来朝山尽到林峦。真源立己今犹古，清气临人暑亦寒。

岩溜飞来春雨泻，洞霄归去海鹏翻。紫霄名位缘何事，了取无中一粒丹。
渚山春暮，会顾丞茗舍，联句效小庾体
皎然（唐代）

谁是惜暮人，相携送春日。因君过茗舍，留客开兰室。 ——陆士修

湿苔滑行屐，柔草低藉瑟。鹊喜语成双，花狂落非一。 ——崔子向

烟浓山焙动，泉破水舂疾。莫抝挂瓢枝，会移阆书帙。 ——皎然

颇容樵与隐，岂闻禅兼律。栏竹不求疏，网藤从更密。 ——陆士修

池添逸少墨，园杂庄生漆。景晏枕犹欹，酒醒头懒栉。 ——崔子向

云教淡机虑，地可遗名实。应待御荈青，幽期踏芳出。 ——皎然
拟玉台体七首其三雨中归
梅尧臣（宋代）

来时云冉冉，去值雨霏霏。
莫怪罗衣湿，荆王梦罢归。
偈颂一百四十二首 其二十二
释广闻（宋代）

马祖升堂，百丈卷席。净慈看来，寸不如尺。
忆旧游寄致仕了倩寺丞
王禹称（宋代）

桥映家家柳，泾通处处莲。海山微出地，湖水远同天。

草没潮泥上，沙明蟹火然。应随白太守，十只洞庭船。
闻杜宇
刘过（宋代）

杜宇几声烟霭外，相思只在蜀山阴。
间愁不共花飞尽，赢得伤春一片心。
宫词一百首
岳珂（宋代）

今年下诏复河湟，峡路王师出省章。
已报龙支新拓境，更开属国处降羌。
艮岳进和御制二诗 其一
王安中（宋代）

云峰面面巧随人，渌净兼无一点尘。开尽岩英并涧蕊，君王自与物为春。
次韵斯举送岩桂新酿
张耒（宋代）

丛桂仙君子，小山幽处芳。
□□□鄙素，汉殿略涂黄。
有客怜衰病，新醅许撇尝。
并将尘外物，助我北窗凉。
偈颂一百二十三首
释祖钦（宋代）

释迦已灭，弥勒未生。
於此二千年内，有法谁说，
有令谁行。云门鼻直，
德山眼横。
晨兴怀寺中用前韵
史浩（宋代）

薛公言慷慨，端可讽驯犀。
器广蜃江小，名高雁岭低。
宸居清琐闼，禁路紫骝蹄。
揆德宜长处，何因梦白鸡。
萧宅二三子赠答诗二十首 其十九 虾䗫请客
卢仝（唐代）

凡有水竹处，我曹长先行。愿君借我一勺水，与君昼夜歌德声。
寓言九首
王安石（宋代）

不得君子居，而与小人游。
疵瑕不相摩，况乃祸衅稠。
高语不敢出，鄙辞强颜酬。
始云避世患，自觉日已偷。
如傅一齐人，以万楚人咻。
云复学齐言，定复不可求。
仁义多在野，欲从苦淹留。
不悲道难行，所悲累身修。
句
欧阳鈇（宋代）

更阑待月华，风露寒欲僵。
咏蝇
卫宗武（宋代）

营营止于棘，或赤而或黑。
皓皓染成污，奸魂并佞魄。
题友人居
温庭筠（唐代）

尽日松堂看画图，绮疏岑寂似清都。

若教烟水无鸥鸟，张翰何由到五湖。
杂曲歌辞 其二 杨柳枝
张祜（唐代）

凝碧池边敛翠眉，景阳台下绾青丝。那胜妃子朝元阁，玉手和烟弄一枝。
春风扇微和
张汇（唐代）

木德生和气，微微入曙风。暗催南向叶，渐翥北归鸿。

澹荡侵冰谷，悠扬转蕙丛。拂尘回广路，泛籁过遥空。

暖上烟光际，云移律候中。扶摇如可借，从此戾苍穹。
挽去华主簿侄二首
刘克庄（宋代）

子美尤称位，昌黎若惜滂。
色空融佛性，冰炭置吾肠。
未审生何国，犹疑在我傍。
一条胜谢傅，老不废期丧。
霜菊
席夔（唐代）

时令忽已变，行看被霜菊。可怜后时秀，当此凛风肃。

淅沥翠枝翻，凄清金蕊馥。凝姿节堪重，澄艳景非淑。

宁祛青女威，愿盈君子掬。持来泛樽酒，永以照幽独。
净智西窗
陆游（宋代）

一窗新绿惬幽情，袖手哦诗取次成。
墙外蜜蜂来又去，可怜终日太忙生！
过田家
陈宓（宋代）

足迹抵西隣，耕桑力不贫。
媪翁双鬓雪，儿女一卮春。
水碓春残日，松棚香逼人。
车中名利客，得似自由身。
见山色不断口号
吴雯（清代）

芳草正萋萋，垂杨丝不齐。青山如送客，直过雁门西。
逍遥咏 其十
赵炅（宋代）

道德谁分别，逍遥我自由。时情人不达，深理少相投。

己是终无益，非他作逗留。奈何为各异，未定复还休。
谢惠兰花
黎道华（宋代）

晓起微凉病骨苏，国香和露到贫居。
我今不向当门种，免被时人取次锄。
集英殿观先帝御容
刘攽（宋代）

堕泪不能禁，彤庭北望深。寿觞疑在眼，宫漏独惊心。

绘事应神助，天光想下临。秋毫分万一，玉色辨侵寻。

未悟攀髯远，如闻弃屣音。当时万年木，风动亦萧森。
平原郡王南园诗二十一首·远尘
姜特立（宋代）

高亭迥出人寰青，须信仙凡路已分。
世上俗尘那得到，如今步步是青云。
天启元年歌 其十
区大伦（明代）

锡宠偏多贵近臣，肘金横玉赐来新。主恩浩荡应难报，寄语诸贤莫爱身。
梦亡友情话甚洽，口占志感四首 其三
彭玉麟（清代）

一生一死见情真，梦里相逢分外亲。却怪华胥无赖甚，不教人聚话来因。
归五松有作呈陈志尹诸兄
李光（宋代）

几年辛苦厌兵间，多谢君恩肯放还。故里萧骚松竹在，流年荏苒鬓毛斑。

愁多不分青春过，睡足聊欣白昼闲。况有弟兄同保社，年年携酒共浇山。
樵人十咏。樵家
陆龟蒙（唐代）

草木黄落时，比邻见相喜。门当清涧尽，屋在寒云里。

山棚日才下，野灶烟初起。所谓顺天民，唐尧亦如此。
舟中有作
陈一松（明代）

楚国晚山霁，巴江春水生。雨馀烟浪阔，天远暮云平。

若济惭非楫，临风想濯缨。未能投组去，泉石负幽盟。
夜泛西湖
杨珂（宋代）

明月欺人醉不知，夜深偷入读书帏。
好将松户牢关锁，留此清光莫放归。
谭兑子以槟榔皮制鞋遗余谢之
释今无（明代）

野物君能致，幽情我不违。子收南国重，皮拆女红微。

冠箨茅山小，衣莲梅老稀。双凫虽称意，那向谷中飞。
邻园
储国钧（清代）

邻园只在短垣西，灌木阴阴入望迷。冒雨紫藤连夜发，过春黄鸟尽情啼。

已看竹屿通茶肆，多恐花塍变菜畦。满眼风光应解惜，玉壶盛酒几人携。
送雍陶及第归觐
姚合（唐代）

献亲冬集书，比橘复何如。此去关山远，相思笑语疏。

路寻丹壑断，人近白云居。幽石题名处，凭君亦记余。
襄捷和书院韵
李曾伯（宋代）

我有芳樽与子同，老身却自悔从戎。
休言晋事怀元凯，尚欠唐兵缚世充。
往迹悠悠宁有极，短才咄咄叹无功。
赋诗酾酒聊行乐，到底谁为一世雄。
宫词
张公庠（宋代）

北斗回杓欲建寅，宫嫔排备立春时。
镌花贴子留题处，只待金銮学士诗。
祝英台近 其二 并序
姚燮（清代）

雨初梅，风晚楝。春晚夏初见。画帐崔徽，约略半身现。

恼伊水阁东边，愔愔帘子，却障住、梧桐一面。

渐知怨。不时倦绣慵妆，委意觅消遣。尺八檀槽，粉指掐都遍。

但闻鹦姆呼茶，鸦童报客，已不耐、眉颦心战。
送皇甫寺丞知蓝田县
司马光（宋代）

南山三辅剧，百里古诸侯。
谁谓弦歌小，不分宵旰忧。
烟横辋水暝，云照武关秋。
安得无羁束，从君一纵游。
秋怀寄梁先仰
郑学醇（明代）

袅袅秋风吹薜萝，忽惊新雁度金河。千山月色离魂黯，一夜秋声病枕多。

促织吟寒催短鬓，疏砧敲曙怨青娥。瑶华满地还堪搴，欲寄相思奈远何。
踏莎行 中秋
黄琬璚（清代）

一■长天，影涵秋水。月磨明镜冰壶里。金波潋滟碎光流，嫦娥妆就新梳洗。

秋色中分，秋心万里。关城望断秋风起。香飘丹桂入频黎，良宵拼得帘边醉。
饮酒篇
牛焘（清代）

饮酒非嗜酒，处世怕常醒。饮酒不期醉，玉山偶自倾。

君看大块内，有生尽劳形。富贵难幸致，崎岖走玉京。

天予我至性，忮求两无争。有俸不嫌薄，有毡不厌青。

晚年唯好静，知足梦常清。曲生朝夕至，从事六到庭。

相对拥图书，今古事闲评。有时斗石尽，有时杯自停。

颓然天地庐，何者系我情。朗吟齐物论，渊渊金石鸣。

松风常到耳，援琴月下横。哦诗拙雕镂，但求抒性灵。

吁嗟乎，白伦既放狂，太白乃好名。柴桑颇知趣，耐贫躬自耕。

古人不可学，慕之徒虚声。孰与我终古，泊然无拒迎。

山花邀对酌，竟付乌有生。况求素心侣，惟共白鸥盟。
江亭
邓深（宋代）

村舍随山远，沙寮傍岸还。
轻烟鱼复浦，残雪手巾山。
沁园春（赠清虚先生）
曹勋（宋代）

五老横峰，二林云衲，自古洞天。喷玉龙飞，下三峡水，望香炉日奄霭，如起非烟。有个真人，拨云峰下，宴坐修真不记年。明廷诏，看龙翔凤翥，宸制奎篇。

君臣际会诚难。耸翠阁、频颁宝墨鲜。众妙门皆向，微言显启，两朝天德，甘涌神泉。道化承平，应稽升举，且向人间寻有缘。掀髯笑，做庐山隐逸，大宋神仙。
卜算子·风雨满空霏
魏了翁（宋代）

风雨满空霏，总得江山妙。洗出湖光镜似明，不受纤尘涴。心事竟堪凭，天意真难料。呼吸丰年倾刻间，也合轩渠笑。
送查仲文三首
项安世（宋代）

静甘明主弃，出为故人书。
邺下刘公干，山中隐隐居。
百年通醉醒，万事付乘除。
只有诗魔在，时能掣巨鱼。
次韵奉慈寺主居简
陈著（宋代）

纳交虽浅自知深，一见如抽病眼针。
已约飞云狎来往，谁知峰顶有千寻。
除夜
陆游（宋代）

野水枫林屋数椽，寒炉无火坐无毡。
残灯耿耿愁孤影，小雪霏霏送旧年。
椒酒辟瘟倾潋灩，蓝袍俘鬼舞跰跹。
从今供养惟春荠，莫羡愚公日万钱。
初至颍州西湖
欧阳修（宋代）

平湖十顷碧琉璃，四面清阴乍合时。柳絮已将春去远，海棠应恨我来迟。

啼禽似与游人语，明月闲撑野艇随。每到最佳堪乐处，却思君共把芳卮。
樊哙
徐钧（宋代）

后党兴戎衅已成，龙髯忽堕幸逃生。
不于吕祸身先死，未必终能保令名。
九日对菊有怀粹老在河上四首
黄庭坚（宋代）

忆得旧时重九日，紫萸黄菊压梳钗。
寒花有意催垂泪，喜鹊无端屡下阶。
戏马台
吕定（宋代）

据鞍挥指八千兵，昔日中原几战争。
追鹿已无秦社稷，逝骓方战楚歌声。
英雄事往人何在，寂寞台空草自生。
回首云山青矗矗，黄流依旧绕彭城。
为朱久香少宰画花间补读图二首 其一
陈式金（清代）

替写新图有所思，看花补读两相资。自惭累俗输清福，那得山窗展卷时。
和仁仲春日十绝
胡寅（宋代）

陋巷当年只屡空，于今还咏舞雩风。
已推宝瑟铿然后，莫认青春醉眼中。
奉同颜使君真卿清风楼赋得洞庭歌送吴炼师归林屋洞
皎然（唐代）

名山洞府到金庭，三十六洞称最灵。不有古仙启其秘，

今日安知灵宝经。中山炼师栖白云，道成仙秩号元君。

三千甲子朝玉帝，世上如今名始闻。吐纳青牙养肌发，

花冠玉舄何高洁。不闻天上来谪仙，自是人间授真诀。

吴兴太守道家流，仙师远放清风楼。应将内景还飞去，

且从分风当此留。湖之山兮楼上见，山冥冥兮水悠悠。

世人不到君自到，缥缈仙都谁与俦。黄鹤孤云天上物，

物外飘然自天匹。一别千年未可期，仙家不数人间日。
世道
郭之奇（明代）

世道人所为，深思劳一己。今及古往来，智与愚终始。

湍湍心性古，情欲日就滓。混沌既波漩，旦下江河水。

反古生今世，习好皆骳骫。今智恶其凿，今愚则诈尔。

相笑复相哀，前后空相指。纷纷逐世群，决流东西使。

代有救世贤，不过汪波砥。莫诧采薇高，莫嗤叩角鄙。

未分终古忧，何以殊彼此。所叹往者人，滔滔悲皆是。

复念后者人，汩汩将安止。介身处其中，孤行何足恃。

内省独深思，思心曷能已。
初春书怀
陆游（宋代）

数掩芦藩并水居，一家全似业樵渔。
春寒例谢常来客，老病犹贪未见书。
驯雀正缘抛食惯，芳兰肯为碍门锄。
药苗满钵无人共，赖有溪僧为破除。
和人游嵩山十二题 其二 拜马涧
范仲淹（宋代）

传闻王子仙，涧边遗一骥。当时青云路，鸡犬亦可致。

未必真龙媒，悠悠在平地。
岁杪山中
俞紫芝（宋代）

石乱云深客到稀，鹤和残雪在高枝。小轩日午贪浓睡，门外春风过不知。
明堂观礼杂咏十三首 其二 回龙桥望驾
王同祖（宋代）

两行卫士锦宫袍，万岁声长彻九皋。过尽羽旄风细细，彩云不动御炉高。
强斋高使君假山
释居简（宋代）

呼猿洞口冷泉湾，尽把天真作假看。低切一峰庭际立，屹如九仞坐中寒。

闲来不觉留连久，好处方知斗砌难。尤物移人易成趣，莫嗔强健懒弹冠。
插花吟
邵雍（宋代）

头上花枝照酒卮，酒卮中有好花枝。
身经两世太平日，眼见四朝全盛时。
况复筋骸粗康健，那堪时节正芳菲。
酒涵花影红光溜，争忍花前不醉归。
送施仲益何文蔚余子任及蒋吴二友赴省
韩淲（宋代）

会适章丘役，寒梅满路生。逢花百馀韵，顾我不胜情。

祖送寻言句，相期岂利营。南宫三数子，能赋复经明。
嵩山二十四咏 其十二 金壶峰
楼异（宋代）

想见金壶泻墨河，皂林馀润郁嵯峨。伯阳当日传经后，肯向山阴与换鹅。
乌蒙马
宫尔劝（清代）

滇马推乌蒙，以缺耳为记。牧养草海中，往往有上驷。

昔者我从草，持筹东乌行。选骏得紫骝，矫健神彩生。

骑之历岩壑，所向无陂平。两载共锋镝，真堪托死生。

逸足固难别，天机遗琐屑。追风𥬞浮云，未必无蹄齧。

区区辨骊黄，转多困盐辙。世无九方皋，骐骥空呜咽。
杨梅
释祖可（宋代）

五月杨梅已满林，初疑一颗价千金。味方河朔葡萄重，色比泸南荔子深。

飞艇似闻新入贡，登盘不见旧供吟。诗成欲寄山中友，恐起头陀爱渴心。
蚕妇叹
叶茵（宋代）

浴蚕才罢餧蚕忙，朝暮蓬头去采桑。
辛苦得丝了租税，终年祗著布衣裳。
次韵答宫保张相公以长篇见寄
韩琦（宋代）

睿师当亨会，真贤上贵途。骥程轻历块，鹏运狭抢榆。

大器方膺轻，清风自少徒。危言忘世忌，直道得神扶。

廪粟常周急，囊衣异弗娄。临戎资远略，进读待名儒。

位峻升中执，胡骄赖北狙。殊邻摧桀骜，正路屏榛芜。

机务参筹幄，恬波静海隅。高名乔岳重，劲节老松孤。

众望归钧席，群生入化垆。幽遐通滞塞，愁郁变怡愉。

明哲咸推甫，深忠独许壶。上枢俄任德，冢辅适容愚。

清燕常陪论，丹诚得尽输。协心安国本，罄宇保民苏。

知止频思退，遗荣遂恳图。连章倾悃愊，重责厌忧虞。

物议皆嗟去，宸言勉赐俞。四朝全始卒，一代足师模。

恣逐林泉乐，几忘仆马痡。韩城穷近赏，嵩谷喜深趋。

飞溜星分派，奇峰笋迸株。买山兼胜得，卜宅与真俱。

寿考何人及，优游举世无。神颐紫虚观，迹谢赤墀涂。

不意烦诗笔，勤来恤病躯。龙章惊表裸，雀弹枉投珠。

酬唱情虽接，仙凡路尚殊。终期解官绶，先约造灵区。
颂古
释怀深（宋代）

一火铸成金弹子，团圞都不费钳锤。拈来万仞峰头放，打落天边白凤儿。
陈亨叔司理见遗长笺小诗还贽
刘克庄（宋代）

贫近山家作此行，潘舆来只费三程。
责儿反鮓嫌疑谨，使妇供三奉养清。
吾不入城避瓜李，子因谋野过柴荆。
紫薇老病君房去，自课樵歌代远情。
春日郊行和郭希鲁二首
王之道（宋代）

坐对烟江叠嶂图，何如门外翠屏纡。
寻芳敢擅携筇去，命友应从折简呼。
酒里光阴閒活计，诗余情思静功夫。
浪吟痛饮真难遇，休问西山日欲晡。
赵若拙卓尔不群佳公子也痛亲不见名堂曰思诸公争赋之不鄙予亦以诗命予谓若拙不止乎思也且能显之作思堂诗
王十朋（宋代）

天下人子皆思亲，思而显之能几人。入堂省亲亲不见，长向羹墙见亲面。

身苟不立名不扬，九原何由发幽光。金枝挺挺贤公子，风树兴悲思不已。

口诵孝经第一篇，立身行道期心传。直谅多闻古三益，标准宗支名籍籍。

前日召还胡不留，一麾出守西南州。官职人心所同欲，孝子思亲恐亲辱。

不独思亲能显亲，孔门曾子君前身。我愧思亲未能显，诗作思堂涕徒泫。
书寄陈昼卿书尾
陈寿祺（清代）

欲归还小住，杯酒许重斟。信宿分离后，相思直到今。

大江流远梦，小雅托哀音。记否中山夜，绳床听雨心。
太阳十六题 其八 杀人剑
耶律楚材（元代）

雪刃森森倚碧云，佛魔凡圣总亡魂。水乾沧海鱼龙死，火烈昆冈玉石焚。
如梦令·黄叶青苔归路
纳兰性德（清代）

黄叶青苔归路，屧粉衣香何处。消息竟沉沉，今夜相思几许。秋雨，秋雨，一半因风吹去。(版本一)

木叶纷纷归路，残月晓风何处。消息竟沉沉，今夜相思几许。秋雨，秋雨，一半因风吹去。(版本二)
次林计议喜雪韵
陈造（宋代）

雪缟长空纻带翻，数知冬意未阑残。岁功告瑞须三白，客子凭高耐一寒。

拍塞闲郊瑶圃阔，晶荧危堞玉龙蟠。归来冻坐追清赏，重把君诗剪烛看。
赵子昂陈仲美合作水凫小景
仇远（元代）

良工苦思可心降，底事文禽不解双。欲采芳华波浪阔，芙蓉朵朵隔秋江。
白云楼
张俞（宋代）

城上新开百尺楼，白云人伴白云留。
山川半倚三吴胜，江汉常吞七泽流。
自渒水入淮半日至颍口
洪亮吉（清代）

渒水流不归，长淮极天静。我行发舒六，十月至清颖。

颍尾清我心，颍歌行复警。严霜岸头重，积势落颓井。

古树啼鸺鹠，闻声不知影。稍稍上初月，戚戚聚浮梗。

旷野无人居，扬沙极千顷。中原此开阖，寥廓少翳屏。

行当苦岁月，栖亩寡实颖。星辰肃中宵，行客畏短景。

踟蹰冰雪意，兆始心已领。百里不可休，客程同兽挺。
上元夜作
王禹偁（宋代）

去年正月十五夜，乾元门上奉乘舆。
今年正月十五夜，商洛郡中为贰车。
谪宦门栏偏冷落，山城灯火苦萧疏。
炉灰画尽不成寐，赖有逍遥一帙书。
自临清入京道上口占 其一
梁民相（明代）

潦倒津途日复迷，枣林千树出深溪。三年厌说长安道，倚剑漳河首重低。
和益阳赵宰六首
廖行之（宋代）

为邦何所急，劝学最留情。
数仞新儒馆，千年继武城。
梁间珍篆古，门外碧波平。
会有明伦士，培风纵鹗横。
和渔具十绝
牟巘五（宋代）

登登远还合，声从何处起。
鱼走潜深波。祸在深波里。
大小言 其二
苏舜钦（宋代）

托身螟两睫，卜都牛一毛。奔驰万里外，终不出秋毫。
杂诗绝句十七首
梅尧臣（宋代）

度水红蜻蜓，傍人飞欵欵。
但知随船轻，不知船去远。
焦溪茶
刘黻（宋代）

上犹石硙天下无，霏霏吐出焦溪腴。
龟泉二湛康庐如，瓦鼎才跳鱼眼珠。
顾我常苦收肠枯，一汲河润九里余。
山精木怪不作魔，浇过秦论风生裾。
几回唤醒眉山苏，诗句零落樵与渔。
向非朔洛角植党，焦溪安得声价俱。
似闻东观罗遗逸，烦君寄上图经书。
画堂春 题宫妆美人图
张振（明代）

眼波微倦柳丝眉。娇痴不语头低。牡丹花下坐多时。

似惜春归。

凤帐愁中寂寞，羊车梦里依稀。薄衫轻扇泪胭脂。

幽恨谁知。
苏昌龄时光山水小景图二首 其二
曹伯启（元代）

余生梦寐在林泉，老眼披图意豁然。可笑劳神不知止，咸阳何啻路三千。
齐天乐 寺内，时值端阳
韩奕（元代）

白头尚举齐眉案，相敬未忘宾礼。细数流年，平头六十，恰好一周甲子。吾生贫贱，汝不厌糟糠，不嫌褴缕。□喜而今，已将婚嫁了儿女。顾顾共伊老矣。又何须更问，有无家计。翠艾成人，红榴结子，隐映薰风庭宇。年年到此。愿身健心安，共倾香醑。好添几个，好孙儿戏舞。
孤雁二首
崔涂（唐代）

湘浦离应晚，边城去已孤。
如何万里计，只在一枝芦。
迥起波摇楚，寒栖月映蒲。
不知天畔侣，何处下平芜？

几行归塞尽，念尔独何之。
暮雨相呼失，寒塘欲下迟。
渚云低暗度，关月冷相随。
未必逢矰缴，孤飞自可疑。
荔子绝句
陆游（宋代）

放翁游蜀十年回，病眼茫茫每嬾开。
怪底酒边光景别，方红江绿一时来。
寄天台濬和尚天源
傅汝舟（明代）

英雄回首只归僧，次第征心到几层。
烧死杀人三昧火，抛残救世十方灯。
莲花作伴常怜月，贝叶为餐似饮冰。
可记绿杨歌舞地，当时打马复飞鹰。
四时佳景漫吟四首 其三
林奕兰（明代）

我爱秋，秋意淡。海月浸冰壶，丹枫印雕槛。洞箫声远彻青霞，征雁空中度天堑。

笑掇陶潜数点黄，一杯消尽古今感。
蜡梅香
喻陟（宋代）

晓日初长，正锦里轻阴，小寒天气。未报春消息，早瘦梅先发，浅苞纤蕊。揾玉匀香，天赋与、风流标致。问陇头人，音容万里。待凭谁寄。一样晓妆新，倚朱楼凝盼，素英如坠。映月临风处，度几声羌管，愁生乡思。电转光阴，须信道、飘零容易。且频欢赏，柔芳正好，满簪同醉。
初春湖上访顾始馀因留信宿二首 其一
张元凯（明代）

溪树能藏屋，行舟屡问人。何知一区宅，宛在五湖滨。

细雨迎初服，深杯迟早春。无劳鸡黍具，门外可垂纶。
山中与裴秀才迪书
王维（唐代）

近腊月下，景气和畅，故山殊可过。足下方温经，猥不敢相烦，辄便往山中，憩感配寺，与山僧饭讫而去。

北涉玄灞，清月映郭。夜登华子冈，辋水沦涟，与月上下。寒山远火，明灭林外。深巷寒犬，吠声如豹。村墟夜舂，复与疏钟相间。此时独坐，僮仆静默，多思曩昔，携手赋诗，步仄径，临清流也。

当待春中，草木蔓发，春山可望，轻鲦出水，白鸥矫翼，露湿青皋，麦陇朝雊，斯之不远，倘能从我游乎？非子天机清妙者，岂能以此不急之务相邀。然是中有深趣矣！无忽。因驮黄檗人往，不一，山中人王维白。
书香能和尚塔
张说（唐代）

大师捐世去，空馀法力在。远寄无碍香，心随到南海。
恭进郊祀庆成诗五首 其二
周紫芝（宋代）

黄屋登原庙，青圭祀泰坛。尽循周制度，还列汉衣冠。

扇影金根静，旂翻豹尾寒。近瞻天有喜，宗社庆重安。
敬酬张九龄当涂界留赠之作
裴耀卿（唐代）

茂先寔王佐，仲举信时英。气睹冲天发，人将下榻迎。

圭符肃有命，江国远徂征。九派期方越，千钧或所轻。

高帆出风迥，孤屿入云平。遄迈嗟于役，离忧空自情。

饰簪陪早岁，接壤厕专城。旷别心弥轸，宏规义转倾。

徒然恨饥渴，况乃讽瑶琼。
赵禅庵
释居简（宋代）

面面苍崖似削瓜，涛翻鼍鼓半天挝。依稀刘阮曾行处，无数水边桃未花。
村行
王禹偁（宋代）

马穿山径菊初黄，信马悠悠野兴长。
万壑有声含晚籁，数峰无语立斜阳。
棠梨叶落胭脂色，荞麦花开白雪香。
何事吟余忽惆怅，村桥原树似吾乡。
偶成
朱一蜚（清代）

碧云乍合夕阳沈，石径人稀酒独斟。万叠楼台千树雨，一绳寒雁没遥岑。
无题
今释（清代）

老怕应休学少年，忧时成结喜成颠。无弦得弄琴三叠，有伴裁看石一拳。

闭户钞方偏伏枕，因人博饭愧栽田。杨花又现浮萍相，水泛风飘不异缘。
题铁柱
元宣（明代）

湖上波涛一剑空，冶金留取镇龙宫。
八方灵索悬坤轴，万古苍标定劫风。
不用断鳌扶四极，谁令铸鼎象群凶。
登真未了神仙事，累代方知济世功。
为丘桂岩司门题和靖雪后看梅图
释绍昙（宋代）

破晓湖山入画时，短蓬摇雪傍疏篱。
一心只在梅花上，冻损吟身也不知。
午日淮阴城北观竞渡 其三
厉鹗（清代）

谁家林际小园亭，过尽豪华物态零。几折虚廊通浅渚，坏桥无柱上浮萍。
念奴娇
沈瀛（宋代）

阳春布暖，又还见、光景如梭催逼。帝里皇都人共道，好个前时春色。默默暗沈，含颦不语，此意谁人识。何如索笑，放开说尽端的。

须信漏泄风光，百花头上，报一枝消息。多少园林应次第，迤逦排红骈白。金鼎芳滋，玉堂璀璨，趁取佳时节。东君归后，绿阴依旧南陌。
和向和卿尝茶
陈渊（宋代）

俗子醉红裙，膻荤败人意。花瓷烹月团，此乐天不畀。

诸公各英姿，淡薄得真味。聊为下季隐，不替江湖思。

轻云落杯盏，飞雪洒肠胃。笑谈出冰玉，毫末视鼎贵。

我作月旦评，全胜家置喙。传闻茶后诗，便得古人配。

谁能三百饼，一洗玉川睡。御风归蓬莱，高论惊儿辈。
无淮和尚赞
释智朋（宋代）

夺身铁色，飞崖倒戈，
欠蹄少角。得聩翁之聪而震忽雷，
乘云巢之云而撒巨雹。远若可亲，
迩而逾邈。拈死柴头，
煨文武火，而起龙宫之烈焰。
以广长舌，谈真圣谛，
而被天子之恩渥。或谓为密庵破庵，
跳篱蓦墉之克家。岂知是修水黄梅，
寒霜冷焰之超卓者也。
寄郑道士二首
贯休（唐代）

常忆苏耽好羽仪，信安山观住多时。

不知玉质双栖处，两个仙人是阿谁。

谁带金轮髻里珠，何妨相逐去清都。

旧山大有闲田地，五色香茆有子无。
和赵若伦旧题多景楼
王奕（元代）

大地山河合九州，秋风吹起故乡愁。
洛山冉冉机云出，汉水潇潇巡远羞。
东望海连甘露寺，北来诗满镇江楼。
金台万里天门杳，且问东津汶上舟。
论文有感
林希逸（宋代）

纷纷见解何差别，豪杰还须间世生。识在雷从起处起，文如泉但行当行。

均为千载无双士，莫问三苏与二程。丹井红泉南谷老，似渠宗旨更难明。
邠诗人张谷齐物先生驰名京师四方晚隐于终南山黄池谷陕右多画为醉仙因赠绘者
张舜民（宋代）

能吟解饮张夫子，醉卧黄池谷口风。天地至宽容不得，劳君收入画图中。
垂虹亭
李定（宋代）

一梦江湖三十年，青山隐隐水漫漫。当时把酒谁人在，回首重来独倚阑。
依韵和再开芍药十六首 其二
陆佃（宋代）

百花羞缩敢争先，雨露仍随爱惜偏。青帝拟教春一见，素娥留待月重圆。

相逢可惜非三月，自叹无因更少年。终日倚阑看不足，直须风雨送归天。
赵故城
范成大（宋代）

金石笙篁绝代无，鼪鼯藜藿正乘除。
园翁但爱城泥暖，侵早锄霜种晚蔬。
送虞仲房监仓归临安
方翥（宋代）

宿命须同一洞天，相逢孰处故依然。
不知堕落青衫底，何日尘泥是了缘。
和子瞻题文周翰郭熙平远图二首 其一
毕仲游（宋代）

窗间咫尺似天边，不识应言小辋川。闻说平居心目倦，暂开黄卷即醒然。
满庭芳 赠权知微
马钰（金朝）

因何绝利，为甚忘名。曾观五岳真形。玉性如珠似印，灿烂光明。真斯假躯识破，便灰心、更不劳生。寻出路，恐灵光一点，落在迷坑。割断攀援爱念，搜玄妙，无中捉个为凭。静静清清湛湛，杳默昏冥。功成七还九转，挂仙裳、鹤羽轻轻。朝元去，指瑶台阆苑云行。
一寸金
陈允平（宋代）

吾爱吾庐，甬水东南半村郭。试倚楼极目，千山拱翠，舟横沙觜，倚迷城脚。水满萍风作。阑干外、夕阳半落。荒烟瞑、几点昏鸦，野色青芜自空廓。

浩叹飘蓬，春光几度，依依柳边泊。念水行云宿，栖迟羁旅，鸥盟鹭伴，归来重约。满室凝尘淡，无心处、宦情最薄。何时遂、钓笠耕蓑，静观天地乐。
颂古五十七首
释道昌（宋代）

人前惯出手，退三添作九。
有眼未尝看，无家自能走。
雪峰之句，羚羊挂角。
作他弟子没来由。龙蛇阵上看谋略。
明日雨止复招子骏尧夫游南园
司马光（宋代）

遥思花寨交横锦，未分春心斗顿灰。
更与二三头白友，试携薄具上高台。
和育王十二题·袈裟石
李覯（宋代）

梵教一来东，群心日归向。
土石至无情，也作披缁状。
雪
吕中孚（金朝）

随风拂拂玉花飘，入夜寒窗更寂寥。炉火已残灯未烬，一帘疏竹白萧萧。
尹谏议秋怀昌甫以其韵赋之因亦和焉 其八
韩淲（宋代）

冷淡秋光画不成，闲身赢得醉而醒。水声自与月俱白，山势常知云更青。

广大高明人孰辩，艰难险阻世曾经。著书固以穷愁后，陶冶多应出性灵。
赠大禅寺昉上人
黄庚（元代）

佛屋参差傍水涯，天然富贵属僧家。
油幢碧立当轩竹，步障红围绕槛花。
隐隐磬声春书永，停停塔影夕阳斜。
白头道者留连客，自汲山泉煮石茶。
秋日拟塞上曲
谢翱（宋代）

落日墩堭北，妖星太白西。凉风吹沙碛，帐下玉人啼。

吹沙复吹吹，嘶马未知道。醉后闻塔铃，胡天忽如扫。

野驼寻水向月行，露下胡儿食秋枣。
谒墓五首
刘克庄（宋代）

庵里僧应行脚去，龛中佛也为眉嚬。
炎炎昔有□□者，寂寂今无上冢人。
杂感
陆游（宋代）

谗口安能作祸基，吾曹兴废岂无时？向来何事令公怒，问著渠侬自不知。
丁氏厚德堂
戴表元（宋代）

贱士怀永忧，一物常恐枯。
贵者止营私，智或遗妻孥。
肉食从古止，黄金使人愚。
我游四十年，钱塘车马区。
但见插桃李，谁曾种桑榆。
白头识丁子，仪冠俨于于。
示我厚德编，嘉名在塘隅。
谈之为踊踵，喜气生眉须。
愿子富仓庾，人人饱餐餔。
愿子多酒浆，日日开樽壶。
行藏自有命，不谒守钱奴。
题义门胡氏华林书院
吕文仲（宋代）

簪裾几世住南昌，讲学旌闾曄日光。
旧里葛山同井邑，远方庐日出门墙。
康成业自诗书显，卜世家由孝弟彰。
二隐昔惭联懿分，同将姓字列东堂。
依韵和王安之少卿六老诗仍见率成七首 其二
邵雍（宋代）

六老相陪卿与郎，闲曹饶却不清狂。过从无事易成乐，职局向人难道忙。

烟柳嫩垂低更绿，露桃红裛暖仍香。乘春醉卧花阴下，恰到花阴别是凉。
腕疮剧病不寐戏成示敬美
王世贞（明代）

冉冉月堕棂，淅淅竹敲瓦。呻吟不成寐，数至街鼓罢。

我羡毕陵不，视身如土苴。𢬵此半残足，博得全般若。

四大非我有，谁为受痛者。此义颇亦闻，其如不能舍。
和怀孙子尚二绝 其二
王十朋（宋代）

记得年时访我游，壁间文字数行留。溪山风月依然好，不对芳尊又一秋。
寄屠仪部长卿先生四首 其一
欧必元（明代）

妾本汉宫女，少小冠椒房。被服纨与绮，明珠垂衣裳。

头上金爵钗，木难珊瑚妆。盛年处深殿，容色天下扬。

岂不胶与漆，谣诼多纷章。羽翼临当乖，恩宠安可常。

东邻荡子妇，泥沙委路旁。中心指秋日，永言厉冰霜。
寄崔肃之
王十朋（宋代）

怀州别驾生贤丁，盘谷先生有外甥。暂屈才能居管库，会看胜蹋继家声。
别卢纶
畅当（唐代）

故交君独在，又欲与君离。我有新秋泪，非关宋玉悲。
次韵宇文赠赵宿州
洪皓（宋代）

尹京便可继翁归，暂向符离一马麾。
善抚新边千里肃，复还旧马九重知。
策勋久矣推多算，琢句飘然泯小疵。
三事古由高第入，才兼二哭莫忧迟。
望钟山有怀灵谷浚禅师分韵得灵字
唐之淳（明代）

城外钟山山外寺，惯曾看对不曾经。东家骏马客骑去，西土经曾亦爱听。

何得烟霞回俗客，便将文字乞山灵。晓来风雨添秋爽，惟见晴岚满郭青。
送君时东归夜宿城外并桥上 其二
彭汝砺（宋代）

虹蜺盘泊宿河阴，气势凌空几百寻。月近浑如天上坐，风来不见世间音。

吾衰祇有临渊惧，尔壮能无题柱心。病眼昏昏长似雾，不堪频泪欲分襟。
赠潘咨少伯
梅曾亮（清代）

当年豪士客扶风，曾以乡兵占首功。谈笑尚惊黄鹞子，行藏欲问白凫翁。

雨中裹饭勤深友，日下翻经折钜公。莫讶元文难索解，应知并世有扬雄。
和钱处和梅花五绝
王之望（宋代）

莫欺玉蕊瘦栾栾，中有江南长恨端。
白发天涯归未得，年年老眼泪中看。
陈紫微赴召 其一
释居简（宋代）

帝辍词臣重抚绥，次边尤轸大江陲。百篇斗酒玩万物，十雨五风终四期。

谣颂不遗纤悉美，形容难尽许多奇。纵龟放鹤朝天去，岂独江东列郡师。
薝卜林
曾协（宋代）

可人浓翠护微黄，宝树森森自著行。居士饭馀无一事，坐来还印寂然香。
登城望江边
李新（宋代）

山外浮云云外城，江边羌角水中声。
九分雪发功名晚，一寸冰中去就轻。
山与绣屏天刻画，兽编土宇地欹倾。
早扶藜杖关头去，要向中州看太平。
题老学庵壁
陆游（宋代）

此生生计愈萧然，架竹苫茆只数椽。
万卷古今消永日，一窗昏晓送流年。
太平民乐无愁叹，衰老形枯少睡眠。
唤得南村跛童子，煎茶扫地亦随缘。
何内翰招宴获闻声伎之盛作三绝句 其三
皇甫汸（明代）

二月莺花乐事新，更怜罗绮坐生春。当杯入手休辞饮，祗恐夫君怒美人。
送王监簿民瞻南归
杨万里（宋代）

潮头打云云不留，月波泼窗窗欲流。
夜寒报晴岂待晓，天公端为卢溪老。
卢溪在山不知年，卢溪出山即日还。
黄纸苦催得高卧，青霞成癖谁能那。
诏谓先生式国人，掉头已复烟林深。
路旁莫作雨疏看，老儒不用橐中金。
覆舟山
曾极（宋代）

六代兴亡貉一丘，繁华梦逐水东流。
操蛇神向山前笑，三百年前几度舟。
题秦茂才效云林扇景
孙继皋（明代）

远山疏树小亭孤，拓得云林烟景图。为问先生独往意，如今倘许画人无。
景卢嘉叟各和诗五首复用前韵
王十朋（宋代）

草堂相去不多赊，雨后登临唤革华。心喜渊明尊有酒，眼惊太白笔生花。

来看四泽满时水，归见九光披处霞。得两使君诗十首，郡斋传写费川麻。
吴王郊台
张耒（宋代）

异时随举孝廉郎，旗盖相承据一方。
肠绕阊门祥已定，将军毕竟是吴王。
瞻彼南山诗 其三
司马光（宋代）

瞻彼南山，有杞有枞。维叶逢逢，君子之燕。管丝噰噰，奏鼓𪔳𪔳。

自堂徂庭，上下肃雍。靡有不恭，君子万年。令德高明，高明有融。
杏园花下酬乐天见赠
刘禹锡（唐代）

二十馀年作逐臣，归来还见曲江春。

游人莫笑白头醉，老醉花间有几人。
郑通判母氏赞
释正觉（宋代）

法喜为食，慈悲为舍。
信佛是归，视身如借。
住正念以唯勤，趣外尘而无暇。
机闲万象光中，眼活髑髅眉下。
彼亡也梦蝶露蝉，自得也云犀香麝。
神游真净兮天水同秋，心印妙明兮风月破夜。
学舍自吟
仇远（元代）

金渊文学掾，旅食经岁年。石田薄有收，尽足裨俸钱。

丝毫了无补，教养愧前贤。竹添讲堂后，柳栽泮水边。

匏花粲篱落，藻带舞漪涟。土龙欲致雨，何能起云烟。

革带孔渐移，老癯非学仙。木居士何者，求福真徒然。
秦淮
胡宿（宋代）

厌胜逾千载，祖龙安在哉。寒潮平复落，幽鸟去还来。

龙凿功全异，牛山事可哀。不知终古恨，谁见劫成灰。
发岳市三首
刘克庄（宋代）

昔者监香火，今焉裂芰荷。
祝融应冷笑，还肯再来麽。
刁同年草堂
苏轼（宋代）

不用长竿矫绣衣，南园北第两参差。
青山有约长当户，流水无参自入池。
岁久酴醿浑欲合，春来杨柳不胜垂。
主人不用匆匆去，正是红梅着子时。
次袁尚书巫山十二峰二十五韵
钱鍪（宋代）

文昌仙伯天人姿，爱山寻胜如书痴。
忽摩台符历参井，麾幢泝峡春迟迟。
山林川后总效职，万壑千岩俱献奇。
就中巫山绝雄胜，插天紫翠相参差。
神妃来下佩声远，驻此名地相安之。
峰旋地转自前后，屹立万马如追随。
两山有川幻天巧，禹功到此神应疲。
仰天照眼如匹练，舟行电掣翻云旗。
迅帆竞惜峰峦过，艅艎望眼裳褰帷。
悬岩下有欲落石，古木上有参天枝。
龙登鹤聚仙既集，云升雨暗天如低。
从来三峡号至险，高牙稳泛如游嬉。
扬旌一览天下胜，词源倒峡知优为。
尝闻奇观天亦惜，遇贤辄与因其时。
少陵遇此虽穷寂，妙语惊人多在兹。
雕镌万象发天閟，衙官屈宋声争驰。
公今昆履星辰上，调元妙手行将施。
天教来作东道主，叹声和气生江湄。
公来顿觉雪山重，青城增气联峨眉。
首驱巫阳入新句，一洗前作堪争颐。
英词从此偏蜀道，迥出尘表无纤缁。
尝忧此地难久驻，转首绝境成嗟嘻。
直欲使拂素练图翠嶷，写松峦起云之状，
模翠屏棲凤之嵋。终朝诵公有声画，
却来看此无声诗。
失调名
佚名（宋代）

来春高步过南宫，更答取龙头策。
贤良一和五篇不可及
戴复古（宋代）

世路从他险，输君酒盏深。
立谈双白璧，一诺百黄金。
志大不少屈，诗工非苦吟。
相随万里去，老鹤岂无心。
东楼落成二绝
吴芾（宋代）

人道楼前碍瓮城，无多山色到檐楹。
那知皂盖行春日，却与春风最有情。
戊辰生日宿淩江上药上人禅房七夕前二夜也
黎遂球（明代）

匹马梅关归独迟，经行随处有僧知。人间作客频添岁，天上牵牛又报期。

投宿满分供佛饭，染云频写画禅诗。还因夜雨秋江水，坐遍松房话别离。
石竹花
王安石（宋代）

春归幽谷始成丛，地面芬敷浅浅红。
车马不临谁见赏，可怜亦解度春风。
闺妾寄征人
萧纪（南北朝）

敛色金星聚，萦悲玉箸流。愿君看海气，忆妾上高楼。
春尽日送同年平太史归浙东
王鸣盛（清代）

周南滞迹久同稽，把酒津亭忽唱骊。醉里人将春并去，望中天共水相齐。

禹陵洞穴仙官守，越国山川谢客迷。鉴曲敢言烦特赐，乡园随处得攀跻。
皇华馆以上巳落因修禊事题诗纪之
王之望（宋代）

泉上新台紫翠环，暮春修禊俯潺湲。
汉流尚带桃花水，云气初潺杏子山。
柳絮轻扬晴日暖，竹光不动午阴閒。
时和岁稔游人乐，一醉聊开病守颜。
送端臣桂林先生兼简信叔老兄帅坐
米芾（宋代）

骖鸾碧玉林，琢句白琼瑶。人间埃𡏖尽，青罗数分毫。

程老列仙长，磊落粹露臕。玉沥发太和，得君同逍遥。

刻岩栖乌鸦，陟巘透紫霄。南风勿赋鵩，即是登云轺。
再用才子富文华校雠天禄阁韵赠周教授
陈造（宋代）

君家小阿韫，择婿须才贤。
我家小於菟，披雾欲窥天。
鹊语灯著花，妙契默有传。
何当珠帘外，彩丝自相联。
越三日丞相以辞职归养闻钦蒙俞允志喜
苏伯衡（明代）

朝中久恋乘轩宠，膝下涞惭返哺私。新荷君王赐骸骨，家人须信有归期。
初冬野兴
陆游（宋代）

关北关南霜露寒，瀼东瀼西山谷盘。
簟纹细细吹残水，鼋背谷谷出小滩。
衰发病来无复绿，寸心老去尚如丹。
逆胡未灭谷多事，却为无才得少安。
腊月初三日虏人攻城以强弩射退获捷
赵万年（宋代）

四围钲鼓震天鸣，虏骑平明尽逼城。万弩应弦因退走，却疑城上有神兵。
送程给事知越州
谢惇（宋代）

夕郎暂去赤墀班，宠佩藩符出汉关。江国正逢鲈味美，里闾先著锦衣还。

赏追贺监湖边月，醉陟秦王瓮畔山。万壑千岩常在眼，诗情应喜讼庭闲。
早春 其二
宋祁（宋代）

鹍雪锁平苑，乌风袅迥竿。暖容侵柳动，寒意向梅残。

云薄来无定，天晴望更宽。杯霞莫辞醉，朝野日多欢。
偈颂四十一首
释普宁（宋代）

目前无法，意在目前。
东西十万，南北八千。
达磨不来东土，二祖不往西天。
点检将来，只见一边。
斗婵娟（春感）
张炎（宋代）

旧家池沼。寻芳处、从教飞燕频绕。一湾柳护水房春，看镜鸾窥绕。晕宿酒、双蛾淡扫。罗襦飘带腰围小。尽醉方归去，又暗约明朝斗草。谁解先到。

心绪乱若晴丝，那回游处，坠红争恋残照。近来心事渐无多，尚被莺声恼。便白发、如今纵少。情怀不似前时好。谩伫立、东风外，愁极还醒，背花一笑。
颂古六十二首 其三十六
释清远（宋代）

春寒料峭，冻杀年少。切忌参商，别无奇妙。低头侍奉，欢喜问讯。

佛法商量，伤子性命。
己卯秋社
萧立之（宋代）

社公水又一番新，阵阵秋风入白蘋。归燕去如秦逐客，羁鸿哀似楚累臣。

青山有约堪娱老，红树无情强作春。好为麻姑问人世，如今几见海扬尘。
雷秘校入阙拟官时将登舟过辇下
梅尧臣（宋代）

与君先后发，同走向京华。羡跃青骊去，将乘乌榜赊。

著鞭辞宿雨，渡水踏春沙。闻道求为县，应当学种花。
泗里末谒孔子庙
陈宝琛（清代）

终古侏𠌯窟，崇朝礼乐堂。地还名泗水，祀竟嬗文昌。

滨海绵朱学，阶天夐素王。群哤衷至圣，一诏仰吾皇。

爟燎跻郊社，尊亲达辇航。九夷居未陋，重译道弥光。

裸壤冠裳肃，腥乡俎豆香。司仪徕学子，陪祭逮牙郎。

尼祷生辰溯，山颓讳日伤。奠楹群属属，辍市各芒芒。

日月无私照，春秋有大防。终看归则受，景教与天方。
杂曲歌辞。妾薄命
张籍（唐代）

薄命妇，良家子，无事从军去万里。汉家天子平四夷，

护羌都尉裹尸归。念君此行为死别，对君裁缝泉下衣。

与君一日为夫妇，千年万岁亦相守。君爱龙城征战功，

妾愿青楼欢乐同。人生各各有所欲，讵得将心入君腹。
题赵承旨陶令像鲜于太常归去来辞赠致政太宰杨公
王世贞（明代）

陶令生平兴萧瑟，到官毋过八十日。五株杨柳胜栽花，百亩公田都种秫。

拂袖长歌归去篇，舁篮岂是膏肓疾。世事从他三复四，生儿任昧六与七。

却怪渠祖长沙公，婆娑八十讳称翁。即论运甓铃阁底，何似抱瓮春畦中。

孤剑雄扶江左日，一丝高挽义熙风。忘年自识将军意，易姓方怜处士忠。

千载从人论行止，谁似关西杨伯起。力在寸心输社稷，功成馀事施山水。

未老能抛太尉章，得归即号柴桑里。五男却是五麒麟，海内俱称万石君。

今去山中看宰相，由来平地有仙人。吴兴才子工写真，渔阳老手书绝伦。

风流一代不可即，翰墨万古恒如新。我题此图见微向，须从迹外探心赏。

长沙太迟彭泽速，君臣道尽公当往。
东作
陈普（宋代）

经纶一札急农功，骏发公私四海同。
妇馌尚存豳国俗，耦耕不间楚乡风。
乌犍纷乱烟云裹，布谷焦劳风雨中。
陇中辍耕相贺处，年来隳突绝西东。
秋兴八首 其二
尹耕（明代）

铜龙春辟晓光寒，金水桥横白玉栏。见说汉皇求大药，故邀王母到长安。

黄金夜献文成灶，青鸟朝翔太乙坛。不是岁星陪帝辇，蟠根谁奉殿中欢。
贾鹿泉屡约一出小诗代行十首
陈杰（宋代）

南北风殊久未谙，乱离更值旱如惔。
斗升试酌西江水，应有汤年一溉甘。
为旃檀像赋
家铉翁（宋代）

稽首古旃檀，曾共释迦语。
旃檀释迦面目本来同，真身幻身何事相尔汝。
如人对镜照形像，拱兮揖兮若宾主。
须臾人去镜亦空，尔影我形两无睹。
木人漂流宇宙间，神通妙用归何许。
万人从渠索释迦，求福有时与福遇。
佛如明月行太空，向曙俄然不知处。
痴人竞向波间觅，波间本非月所住。
真邪幻邪两忘言，如来无来亦无去。
君不见佛书九译来中原，妙处乃以无言传。
莫道旃檀有口不解说，非说之说三十二相全。
【双调】水仙子_东风花外小
倪瓒（元代）

东风花外小红楼，南浦山横眉黛愁。春寒不管花枝瘦，无情水黛流。檐间燕
语娇柔，惊回幽梦，难寻旧游，落日帘钩。
吹箫声断更登楼，独黛凭栏独黛愁。斜阳绿惨红消瘦，长江日际流。百般娇
千种温柔，金缕曲新声低按，碧油车名园共游，绛绡裙罗袜如钩。　因观《花间集》作
香腮玉腻鬓蝉轻，翡翠钗梁碧燕横。新妆懒步红芳径，小重山空画屏。绣帘
风暖春醒，烟草粘飞絮，蛛丝落英，无限伤情。
贻住山僧
曹松（唐代）

罢讲巡岩坞，无穷得野情。
腊高犹伴鹿，夏满不归城。
云朵缘崖发，峰阴截水清。
自然双洗耳，唯任白毫生。
初秋夜坐 其二
张侃（宋代）

夜深天籁息，露重月华新。此去何须懒，从来只任真。

入秋山有色，积雨水生粼。万事乘除耳，一樽聊可亲。
二十七日周七载酒且怀春伯
韩淲（宋代）

十载梅陂酒，青岩始共游。香传高树晚，凉映小塘秋。

饮亦何劳醉，吟成苦未休。补陀山下客，能为此回头。
次胡玉叟韵
马廷鸾（宋代）

莫学前人索送诗，我无姱节可提撕。
忍听世上新翻曲，堪笑山中老古锥。
人境炎凉过驹隙，天边日夜走蟾规。
穷阎又度纯坤月，谁识初阳变一奇。
夫子报罢归诗以慰之
席佩兰（清代）

君不见，杜陵野老诗中豪，谪仙才子声价高。能为骚坛千古推才手，不得制科一代名为标。

夫子学诗杜与李，不雄即超无绮靡。高唱时时破碧云，深情渺渺如春水。

有时放笔悲愤生，腕下疑有工部鬼。或逞挥毫逸兴飞，太白至今犹未死。

丰兹啬彼理或然，不合天才有如此。今春束装上长安，自言如芥拾青紫。

飘然几阵鲤鱼风，归来依旧青衫耳。囊中行卷锦绣堆，呼镫展读纱窗底。

燕晋山河赴眼前，春秋风月藏诗里。人间试官不敢收，让与李杜为弟子，有唐重诗遗二公，况今不以诗取士。

作君之诗守君学，有才如此足传矣。闺中虽无卓识存，颇知乞怜为可耻。

功名最足累学业，当时则荣殁则已。君不见，古来圣贤贫贱起。
自霅和石山
卫宗武（宋代）

扁舟汎清霅，游屐遍层峦。幽讨离家久，新吟借客看。

槐阴风转夏，梅子雨留寒。不谓浮云迹，烦君上笔端。
上宠市早饭
赵蕃（宋代）

雾合疑为雨，云开复变晴。
梨花高朵盛，柳树弱枝荣。
问寺山场远，逢虚旅饭营。
侵晨王事起，亭午野田行。
淮阳归兴四首 其三
何白（明代）

问讯吾家沧海君，紫芝满地吹凉云。长门无金可买赋，谷口何凉空勒文。

即有淮王招隐士，懒从蛮府呼参军。玉笙吹冷不归去，遥夜中天鸾鹤群。
月下自三桥泛湖归三山
陆游（宋代）

素璧初升禹庙东，天风为我送孤篷。
山横玉海苍茫外，人在水壶缥缈中。
茅舍灯青闻吠犬，蘋汀烟淡见惊鸿。
白头尚耐清寒在，安得终年伸钓翁。
师常以六只骰子示禅人六面皆六点复作三颂 其一
释清远（宋代）

六只骰子满盆红，不用安排祇么通。拟欲进前求解会，大似西行却向东。
石子涧二首
范仲淹（宋代）

飞泉落处满潭雷，一道苍然石壁开。
故老相傅应可信，此山云出雨须来。
近买山范湾自营藏地与亡弟草塘君及外家墓茔
薛嵎（宋代）

大有公卿弗似吾，一枝藤上挂葫芦。
旋疏苔石通崖溜，自祝山神保鹤雏。
休羡铭旌题极品，试将槐树植三株。
依然此事凭阴德，从古幽明理不殊。
赠李主簿
周贺（唐代）

税时兼主印，每日得闲稀。对酒妨料吏，为官亦典衣。

案迟吟坐待，宅近步行归。见说论诗道，应愁判是非。
题福佑王庙
王淮（宋代）

关中失鹿人争逐，一去鸿门不可寻。
千古英雄死遗恨，封侯庙食更何心。
又口占小诗五首 其二
李壁（宋代）

蝉连夜语不胜清，攲枕僧窗蜡炬明。早是宋公怀抱恶，更禁庭树作离声。
寄哭王允达中书次方石韵
李东阳（明代）

金华西下路崎危，又辟齐山第一支。乘化不随玄鹤返，怀归空一碧山期。

生前义重同心在，身后囊空老仆知。极目关河飞旐远，为君惆怅立多时。
再和子育韵 其三
彭汝砺（宋代）

玉立风生供奉班，少时绿发照行间。今时大半成霜雪，莫把青铜照面看。
寄寿大宗伯汪石潭先生
孙承恩（明代）

天上风云会，人间福履优。尚书践台斗，学士下瀛洲。

圣井神光践，灵山瑞霭浮。高闳张寿域，华降集清秋。

曲度南飞鹤，年标北海筹。达观欣失马，静虑不惊鸥。

岁月双蓬鬓，丹青万卷楼。登高谢安屐，访旧剡溪舟。

薄海瞻全节，中朝仰令猷。九重优老典，行矣贲林丘。
田舍
丘葵（宋代）

久旱割丰穰，群童拾穗忙。
早炊留客饭，新酿唤翁尝。
庭上豆萁满，篱边蔬甲长。
腰镰砍草木，准拟撑欹桑。
寄宋仲珩（三首）
郑瑽（唐代）

丛桂在庭前，与子昔同植。
风霜昨夜紧，晨起视颜色。
庭树已凋落，桂枝一何直。
亮节自中怀，贞性非外饰。
对之思所亲，俯案不能食。
一日十二时，万虑在一刻。
寄诗非尽言，聊用明相忆。
拜大父墓
苏泂（宋代）

六载今如此，青松到屋梁。
何言声籍籍，直作去堂堂。
事已难追悔，天高只痛伤。
当时巴蜀使，书疏不能忘。
九日与浦城县学诸生游南峰院
陈襄（宋代）

九日黄花节，新樽绿蚁浮。
投壶鸣鲁鼓，歌者似商讴。
诸子衣冠盛，先儒礼乐修。
西岩山景好，为尔作阳秋。
缘识 其十四
赵炅（宋代）

口爽哀滋味，深思命本根。心邪迷妄相，圣法教中言。
晚步南郊过浮杯精舍
廖运芳（清代）

古林深寂抱江干，风物萧疏画亦难。乱水穿篱秋后涨，残云抱树雨余山。

一杯聊遣闲中兴，双屐还寻竹里关。归路恰乘渔艇便，钓竿插住看孱颜。
唐多令 双清馆赋菊，呈苏龛
朱祖谋（清代）

钿阁月初斜。霓裳閒旧家。病西风、还护屏纱。消受伶俜寒蝶意，香不到，鬓边鸦。

衰帽侧霜华。尊前百感加。卷帘人、同是天涯。教理秋妆临镜看，人毕竟，淡于花。
郁山主赞
释慧开（宋代）

百尺竿头话最亲，一交桥断绝纤尘。死中得活珠离蚌，甘作驴前马后人。
湘法遇雨
白玉蟾（宋代）

骚人载酒泛潇湘，预约寒鸥立岸旁。
雨点斲蓬休作梗，浪声与枕始相忘。
点绛唇
元好问（金朝）

痛负花朝，半春犹在长安道。故园春早。红雨深芳草。

愁里花开，愁里花空老。西归好。一尊倾倒。乞与花枝恼。
游清潭吕资益蟠谷绝·碧莲峰
刘过（宋代）

前山崛起青莲朵，色扫晴空如叶开。
若拟空花犹未了，空中安得有峰来。
金缕曲 徐懒云先生取柳屯田词意，绘今宵酒醒图，为拈此曲
戴延介（清代）

缕缕垂杨影。系当时、风怀酒胆，秦楼离恨。牵袂银屏人半醉，贴翠眉峰蹙损。

又烛灺、衾寒香烬。料得长亭短亭外，早晓风、残月和愁等。

潮正落、酒初醒。青溪九曲明如镜。尚依稀、记得谢家门径。

唱遍屯田新乐府，嬴得丝添双鬓。有泪湿、青衫难揾。

除却圆沙鸥拍拍，算江湖滋味无人问。鸳枕梦，怕重省。
送春有感
吴芾（宋代）

物物俱有情，情尤钟我辈。
况复病且衰，白发不相贷。
今日送残春，倍觉生感慨。
正恐明年春，此身不复在。
忆昔少年时，逢春便倾盖。
五十六年中，相亲复相爱。
春虽自天来，只在花丛内。
常忧地不宽，栽花容有碍。
买山敢论钱，惟恐力不逮。
花开即欲看，花好还须戴。
诗必为花吟，酒必与药对。
醉则卧花间，岂事形骸外。
醒复绕花行，视之过粉黛。
从人笑我狂，我作童儿态。
自云尽此身，与春长相会。
人事苦相争，花谢春亦退。
我欲苦留春，春去不少待。
为春搅离肠，寝食俱忘废。
悲来不可禁，未免歌慷慨。
我当保余龄，相见犹可再。
若或径溘然，遂成永分背。
愿春略踌躇，一樽容我酹。
早春
宋祁（宋代）

春来人暗知，何物验来时。
林暖树改色，山晴云弄姿。
归鸿高的的，生浪细差差。
老帅非行乐，劭农一驻旂。
丰城
黄庭坚（宋代）

丰城邑岩岩，水种六万户。
石堤眠长虹，辍棹日沈雾。
令君政有声，新亭延客步。
泪落世父碑，心倾文饶赋。
忆昔两神兵，埋玉思武库。
寒光射汉津，两贤纡一顾。
张公拆中台，木拱孔章墓。
不能从儿嬉，岁晚龙蛇去。
空余寒泉泓，因雨长蛙鲋。
铅刀藏宝室，万世同此度。
和浦勉道转运判官巡行出关韵
袁说友（宋代）

涛雷殷昼候前驱，驷马桥边使者车。
风约江声喧笑语，山迎雨脚傍阎闾。
城头北海倾樽后，马耳西风揽辔初。
关外秋来闻小熟，更将余瘵入呵嘘。
送任寿朋赴襄阳令 其一
项安世（宋代）

际天南北麳麰盛，夹汉东西巘崿长。为客曾誇心胆壮，送君今叹鬓毛苍。

五官置属莲成荡，七校屯兵柳作行。中有书生骑瘦马，自弦焦木种甘棠。
邓圣求作端明时尝赠予诗云妙论出六合微言破
晁说之（宋代）

白头关塞走匆匆，曾玷山公启事中。
妙论微言思落日，荒山穷谷梦悲风。
八哀欲赋嗟无语，三径宜归恨未容。
却拟扫除西域去，预修麟阁画边功。
信笔戒子种花木 其十五
许及之（宋代）

金沙安敢齿酴醾，白白红红间却宜。但是篱边多种取，他年步障要相随。
雪中骑驴访某道人于观追忆曩日栖霞之约
徐渭（明代）

昨日雪深驴没蹄，今日雪晴驴可骑。
此时去访杨道士，青天犹压杨花垂。
太平门外虽多景，莫妙梅花水清冷。
栖霞有约不得行，孤负千峰老鸦颈。
袁州庆丰堂十闲咏 其六
祖无择（宋代）

扁舟宾客少，闲作道家装。迹静心还静，逍遥觉日长。
绝句
蔡州道人（宋代）

烂柯真诀妙通神，一局曾经几度春。
自出洞来无敌手，得饶人处且饶人。
献徐舍人
李中（五代）

清名喧四海，何止并南金。奥学群英伏，多才万乘钦。

秩参金殿峻，步历紫微深。顾问承中旨，丝纶演帝心。

褒雄饶义路，贾马避词林。下直无他事，开门对远岑。

轩窗来晚吹，池沼歇秋霖。藓点生棋石，茶烟过竹阴。

希夷元已达，躁竞岂能侵。羽客闲陪饮，诗人伴静吟。

自惭为滞物，多幸辱虚襟。此日重遭遇，心期出陆沈。
庚申喜闻
彭秋宇（宋代）

万方叹喜醉春风，数路飞书奏凯同。
天拟诸公扶社稷，人言多难识英雄。
周邦虽小名犹正，楚国方强力易穷。
从此东南基岱岳，好磨崖石颂成功。
贵阳雅颂二十四首同翠渠作 其六 北泥却金
祁顺（明代）

宣尼重三戒，杨震畏四知。卓哉古贤圣，廉介恒自持。

土酋效诚古，欲以明多仪。宁知君子心，毫发无自欺。

清名天下贵，安用兼金为。
和穆父待制竹堂
杨杰（宋代）

会稽风土竹相宜，傍竹为堂趣自奇。内史旧居经几代，此君高节似当时。

林无暑气客频到，笋过邻墙僧不知。莫夹桃花引蜂蝶，实成须与凤凰期。
次韵和归去来集字十首 其十
李纲（宋代）

处世若大梦，吾生感行休。何须缚轩冕，且复傲林丘。

云木千岩秀，烟波万壑流。忘机齐物我，鱼鸟与君游。
读史感兴
黄文雷（宋代）

典午固薄德，南风扇群污。
痴儿各翻覆，血刃起相屠。
老羝作人各，海上生羊鱼。
山东二百州，白日栖群胡。
更擅年代足，文皇受乾符。
泰少否则长，岂亦天意欤
送杨告虞部知池阳
宋祁（宋代）

新年卧锦直南宫，露绂归来使寄雄。
秘地锵銮辞夜燎，离亭赠扇有仁风。
梅根大冶兼金富，杨叶芳洲杂花红。
伧楚俗移恩诏美，班春聊隐轼前熊。
送王周归江陵
杜衍（宋代）

早修天爵邀人爵，才近耆年便引年。
出处对扬多称职，始终操履众推贤。
鉴湖贺老非陈迹，荆渚朱公合比肩。
此去优游益吟咏，枝江集外别成编。
送何绛适楚
王邦畿（明代）

荷叶如箕任簸扬，明珠成雨落池塘。江陵日暮歌声起，且为停车问楚狂。
山居杂诗九十首
曹勋（宋代）

春雨要如膏，发生物已拆。
霡霂则易耨，浸渍乃损麦。
连旬不见日，过社麻亦阨。
再拜祈开晴，民食庶可得。
老境
郭印（宋代）

怪来齿发日凋疏，坐阅春秋六十馀。
鬓雪难消休把镜，眼花易发废观书。
身边赖有三田实，世上须知一梦虚。
只办此心赢造化，浮沤起灭不关渠。
游崆峒岩和洪邑侯韵
汪弘灿（明代）

灵擘玄岩亚十洲，孤悬岛屿半空浮。岚开遥吐芙蓉碧，瑶霭初回涧藻幽。

具叶静翻苔壁古，玉泉响滴梵林秋。笙吹羽曲天风散，律转阳和暖谷收。

霓旌动引熊舆轼，雪蕊香飘鹤氅裘。望极仙班凫舄迥，令人追忆广成游。
怀石楼
古成之（宋代）

相思天一边，知在石楼间。
高卧客稀到，数峰人共閒。
仙方新更试，易疏旧曾删。
好探鳌头信，时应有鹤还。
得陈庸书寄庄定山
陈献章（明代）

疾子不须疑用舍，定山休更问行藏。千年天地逢开辟，一代规行见主张。

老惜筋骸虽伏枕，分甘藜藿也高堂。观棋莫道无高著，当局输赢又未量。
为查雨亭题遗峰补卉册六首 其二
华蘅芳（清代）

清才艳福两兼全，恩爱何妨到百年。底事玉楼宣召急，只留名画在人间。
过秀城哭叶俯倅
卫宗武（宋代）

一见负吾愿，人亡乃及门。
温乎容可即，俨若像如存。
满拟朋三寿，那知隔九原。
瓣香倾老泪，伫立黯消魂。
孟子开宰余杭二首
袁说友（宋代）

畿邑三年令，先声百里春。
公朝勤恤隐，吾道足亲民。
不作劳人想，犹堪发刃新。
从渠清俗论，峨豸已知津。
汉广亭
曾巩（宋代）

悠悠汉水长，剡剡楚山密。
若与心目期，争从窗户出。
太守朴鄙人，迂无适时术。
治民务不烦，得以偷暇日。
北城最频登，局促谐旷逸。
云根辨毫芒，鸟背临嵂崒。
亦以乐宾游，岂惟慰衰疾。
欲寄别后情，嗟无少文笔。
次韵李彭州乞鹤于虞万州
魏了翁（宋代）

沧江羽客亦悠哉，水畔梅边雪斗皑。
白鹤山头曾有约，至今华表望归来。
无题
潘高（明代）

飞燕当年事已非，汉家庭院思依依。多情只有樊通德，拥髻镫前泪湿衣。
塞翁行
刘因（元代）

塞翁少小垄上锄，塞翁老来能捕鱼。宋家昔日塞翁行，屯田校尉功不如。

西山瀛海接千里，长城又见开长渠。要将一水限南北，笑杀当年刘六符。

天教陂泽养雁鹜，留与金人赋《子虚》。我来乡国览风土，髣髴挝鼓笛呜呜。

胸中云梦忽已失，酒酣怀古皆平芜。昔年阻水群盗居，塞翁子孙杀欲无。

至今遗老向人泣，前宋监边无远图。
白水山佛迹岩（罗浮之东麓也，在惠州东北二
苏轼（宋代）

何人守蓬莱，夜半失左股。
浮山若鹏蹲，忽展垂天羽。
根株互连络，崖峤争吞吐。
神工自炉鞲，融液相缀补。
至今余隙罅，流出千斛乳。
方其欲合时，天匠麾月斧。
帝觞分余沥，山骨醉后土。
峰峦尚开阖，涧谷犹呼舞。
海风吹未凝，古佛来布武。
当时汪罔氏，投足不尽拇。
青莲虽不见，千古落花雨。
双溪汇九折，万马腾一鼓。
奔雷溅玉雪，潭洞开水府。
潜鳞有饥蛟，掉尾取渴虎。
我来方醉后，濯足聊戏侮。
回风卷飞雹，掠面过强弩。
山灵莫恶剧，微命安足赌。
此山吾欲老，慎勿厌求取。
溪流变春酒，与我相宾主。
当连青竹竿，下灌黄精圃。
中秋大雨
王灼（宋代）

痴情爱佳月，乐事期中秋。
造物故相戏，不遣金波流，
玄云如涂墨，急雨欲涨沟。
暝色暗无际，壮声浩莫收。
揖谢云雨师，努力勿罢休。
归来坐旧室，杯酒自献酬。
句
杜耒（宋代）

不画涪翁画李翁。
送马录事赴永阳（一作嘉）
李颀（唐代）

子为郡从事，主印清淮边。谈笑一州里，从容群吏先。

手持三尺令，遣决如流泉。太守既相许，诸公谁不然。

孤城连海树，万室带山烟。春日溪湖净，芳洲葭菼连。

炊粳蟹螯熟，下箸鲈鱼鲜。野鹤宿檐际，楚云飞面前。

听歌送离曲，且驻木兰船。赠尔八行字，当闻佳政传。
读史有感
陆游（宋代）

昔人识不过十字，富贵封侯渠自如；龟堂闭门万卷读，一字不肯供时须。
枕上
陆游（宋代）

呼儿初夜上门关，怕冷贪眠自笑孱。
月色横分窗一半，秋声正在树中间。
暮年不复樽前乐，浮世无如枕上闲。
链句未安姑弃置，明朝追记尚班班。
采莲曲
赵公豫（宋代）

潋滟溪光似辋川，新荷出水更嫣然。为言全盛红颜女，莫折花枝入画船。
杨子曲二首
姚旅（明代）

遥望隔水人，只见隔水树。
知郎未出门，乌在树头住。
再和
项安世（宋代）

叹息五陵翁仲，春来草路长堙。
钜鹿空怀故将，海山空著诗人。
张氏别业八首 其六 芙渠径
徐渭（明代）

大堤绕芙渠，平铺三百步。谁云水中花，不甃陆行路。
饮龙太守池亭
欧必元（明代）

编园多种竹，十亩素为封。门对郁江水，檐迎白石峰。

政成时下凤，客到或登龙。未尽尊前兴，还追霞外踪。
王廷秀挽词
孙觌（宋代）

朱雀乌衣巷，青袍白首郎。谁令呼起起，便作去堂堂。

急景驹跳隙，哀音雁折行。庆钟知有在，庭树正流芳。
西宁感怀
鲁能（明代）

西山环绕古西平，番簇相连汉戍营。秣马征夫思野战，牧牛童子待春耕。

路经三峡风涛急，水满三川月色明。回首咸阳渺何许，岭猿啼处不胜情。
偈颂七十六首
释子益（宋代）

一见便见，天回地转。
宗通说通，风虎云龙。
只如百丈被马祖一喝，因甚三日耳聋。
闽蜀同风。
有感
晁说之（宋代）

日日苍黄出畏涂，自怜何事得虚除。
天教豺虎露齿爪，好是哥奴不读书。
宁宗朝享三十五首
真宗（宋代）

维宋洽熙，帝继于理。
万姓厚生，三辰顺轨。
对时天休，以燕翼子。
肃唱和声，神其有喜。
登鸿山吊梁伯鸾
郑元祐（元代）

我以饥驱，爰求乐土。居近山麓，山名孔膴。问之父老，曰伯鸾父。

尝登兹山，览历平楚。因以名山，义匪誇诩。注意山栖，兹非其所。

敬吊夫子，愿嗣德音。隼栖择高，鱼游择深。夫子当时，五噫讴吟。

出都接浙，笑掷华簪。归隐杵臼，佣力是任。配谐德曜，雍雍鼓琴。

上窥羲轩，下混古今。以乐此心，俪古傲今。而我肱折，不知息心。

年登知命，尚浮尚沈。圣域缅邈，世途崎崟。矢从夫子，投迩深窅。

既齐物我，兼忘昏晓。万里非旷，一隙非小。毋曰昭昭，示人皦皦。

聊从兹逝，以谢胶扰。夫子不违，罔知适从。蝇附以骥，菟罥以松。

有薪朝炊，有稻夜砻。式依夫子，娱老考终。优哉悠哉，歌以相舂。
明叔知县和示过家上冢二篇复次韵
黄庭坚（宋代）

女萝上杉松，野葛蔓畦胧。
蛛丝网祠屋，芝菌生画拱。
去国二十年，雪涕夙严奉。
更历饱艰难，抑搔知痒痛。
闻道下士笑，转物大人勇。
平生随风波，归来梦犹凶。
持此寸草心，负荷九鼎重。
柔嘉无牛羊，保身以为供。
相见欢四首 其三
端木埰（清代）

梦回衣冷凄然。待装棉。共命伽陵，长别隔人天。

他乡住，伤迟莫，怯归鞭。归也徒看、明月照孤眠。
蝲蛄
李超琼（清代）

南人识蟛蜞，不待尔雅熟。劝学吾何能，未敢恣口腹。

蝤蛑虎可斗，䫉𤥐虬内伏。奇闻佐谈助，有无尚未卜。

朅来走辽海，始见鱼比目。王馀昔颇疑，今信有斯族。

驱车碱厂门，荒徼日驰逐。江接佟佳流，路绕丸都麓。

山人常足鱼，所至厌腒鱐。昨停茅店骖，假馆留信宿。

野老隔溪回，介类讶盈簏。其名夙未闻，其状生使独。

蟹首而虾尾，寸计及五六。螯跪颇恢张，尻节自伸缩。

字书恐弗详，食谱惭未读。土人入以磨，腐之等于菽。

相饷意殷勤，谓可充旨蓄。食指动未曾，举箸情转恧。

异味戒轻尝，前车况屡覆。昔闻莽与操，同嗜东海蝮。

阴毒在肺肠，啖之故甘馥。自顾冰雪胸，只合宜蔬粥。

又闻东坡翁，琼儋薰蝙蝠。流落海南天，安之忘窘蹙。

自幸鞍马馀，犹得餍梁肉。肪白且蒸熊，尾腻还荐鹿。

冰蟹与酱虾，尝获矜口福。此焉复染指，深虞召病速。

菜既足寒齑，饭亦饱脱粟。果腹吾何求，况早饫香曲。

且引梦蘧蘧，迥胜车辘辘。为问蝲蛄河，可似鸬鹚谷。
新井
魏野（宋代）

林间凿井新，里巷汲来频。
及见羸瓶者，翻思抱瓮人。
乍尝牙觉冷，试煮茗尤珍。
从此前溪水，潜轻似不仁。